Nafarroako Parlamentuko Mahaiak, 2021eko maiatzaren 31n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Maiorga Ramírez Erro jaunak aurkeztutako galdera, Caixabankeko lehendakari berriaren ordainsariaren proposamena dela-eta Nafarroako Kutxa Fundazioak izan zuen jarrerari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko maiatzaren 31n

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Maiorga Ramírez Erro jaunak, Legebiltzarreko Erregelamenduan ezarritakoaren babesean, honako galdera hau egiten dio Nafarroako Gobernuari, Osoko Bilkuran ahoz erantzun dezan:

Iragan maiatzaren 14an (ostirala), Caixabankeko Akziodunen Batzarrak, lau ordu baino gehiagoko bilkuran, besteak beste onetsi zuen entitateko lehendakari José Ignacio Goirigolzarriren eta zuzendaritzako gainontzekoen ordainsaria. Hori dena, 3.448 pertsona –plantillaren % 15, zehazki– ukituko dituen enplegu-erregulazioko espediente bat negoziatzen ari direnean.

Proposamenaren arabera, Goirigolzarrik Bankian zeukan soldata finkoa hirukoiztuko litzateke: ordainsari finkoa 1,65 milioikoa izanen litzateke, gehi 200.000 eurora bitarteko ordainsari aldakor bat eta betetako helburuen arabera jaso lezakeen akzio-sorta bat. Banku Berregituraketa Ordenaturako Funtsak –Estatuko Gobernuaren mendeko Ebazpen Exekutiboaren Agintaritza, zeinak akzioen ehuneko 16,15 baitauka– soldata-igoeraren proposamen horren aurka bozkatu zuen.

Horri buruz, parlamentari honek hau jakin nahi du:

• Nafarroako Kutxa Fundazioak –zeinak Nafarroako Kutxa desagertu ondoren Caixabankeko akzioak baitauzka– zer jarrera izan zuen erabaki hori hartu zenean?

Iruñean, 2021eko maiatzaren 27an

Foru parlamentaria: Maiorga Ramírez Erro